Source: http://www.demagog.sk/diskusie/707/stav-policie-a-dovera-verejnosti
Timestamp: 2018-05-23 22:46:54+00:00

Document:
Demagog.sk - Stav polície a dôvera verejnosti
Stav polície a dôvera verejnosti
V politike, 22. apríla 2018. (videozáznam relácie)
Prezident Policajného zboru SR Tibor Gašpar bol hosťom relácie V politike v televízii TA3, kde hovoril o stave Polície SR a dôvere verejnosti voči nej. Z jeho vystúpenia v relácii sme vybrali a overili všetky faktické výroky.
„…rozhoduje z hľadiska obsahu informácií, ktoré sa poskytujú verejnosti orgány činné v trestnom konaní a to je vyšetrovateľ alebo prokurátor. Teraz sa tak deje pri tej dvojnásobnej vražde, kedy si to skutočne vyhradila už len prokuratúra a informuje prokurátora.“
Prezident Policajného zboru tvrdí, že informácie o trestnom konaní môže podávať vyšetrovateľ alebo prokuratúra. Taktiež poukazuje na to, že v prípade vyšetrovania vraždy Jána Kuciaka a Martiny Kušnírovej môže informácie poskytovať len prokuratúra. Generálny prokurátor Jaromír Čižnár poveril informovaním o trestnom konaní v súvislosti s dvojnásobnou vraždou dozorného prokurátora. Keďže informácie o vyšetrovaní môže poskytovať už len on, hodnotíme výrok ako pravdivý.
Podľa zákona č. 301/2005 Z. z. (Trestný poriadok) môžu poskytovať informácie o trestnom konaní orgány činné v trestnom konaní a súd. Pri poskytovaní informácií musia dbať na ochranu utajovanej skutočnosti, ktorá by mohla zmariť alebo zaťažiť objasnenie a vyšetrenie veci. § 10 trestného poriadku vymedzuje, že orgánmi činnými v trestnom konaní sú prokurátor a policajt.
V prvých dňoch vyšetrovania vraždy novinára Jána Kuciaka a Martiny Kušnírovej Jaromír Čižnár uvalil informačné embargo na vyšetrovanie tejto vraždy. Čižnár tak konal preto, aby sa zabránilo úniku informácií, čo by mohlo sťažiť vyšetrovanie. Taktiež podotkol, že nie len verejnosť ale ani politici nebudú informovaní o priebehu vyšetrovania. Toto informačné embargo bolo uvalené po tlačovej besede vtedajšieho premiéra Roberta Fica, vtedajšieho ministra vnútra Roberta Kaliňáka a prezidenta PZ Tibora Gašpara.
22. marca 2018 Jaromír Čižnár zrušil úplný zákaz poskytovania informácií o vyšetrovaní vraždy Kuciaka a Kušnírovej. Čižnár zároveň splnomocnil dozorného prokurátora Úradu špeciálnej prokuratúry (ÚŠP), aby v prístupnej miere a po dohode s vyšetrovateľmi mohol informovať o vyšetrovaní vraždy.
Hoci bolo zakázané informovať o vyšetrovaní, Tibor Gašpar viackrát tento zákaz nedodržal a o vyšetrovaní napriek tomu informoval na verejnosti, čo podľa právneho zástupcu rodiny zavraždených mohlo uškodiť vyšetrovaniu.
„My sme s ministrom Kaliňákom pripravovali zákon o novom výbere policajného prezidenta (…).“
Bývalý minister vnútra Robert Kaliňák (Smer-SD) predstavil návrh zmien v polícii a policajnej inšpekcii koaličným partnerom 6. februára 2018. K podrobnostiam návrhu, ktorý vypracovalo ministerstvo vnútra, sa bývalá ministerka spravodlivosti Lucia Žitňanská vyjadrila nasledovne: „Potrebujem si to podrobne preštudovať, zatiaľ som návrh videla len zbežne, krátko som komunikovala s policajným prezidentom.“ Samotnej prípravy zákona sa Gašpar s najväčšou pravdepodobnosťou nezúčastnil, keďže táto úloha pripadá ministerstvu vnútra. Avšak keďže skutočne bol podaný návrh na zmenu vo výbere policajného prezidenta, hodnotíme výrok napriek tomu ako pravdivý.
Ako informoval vo svojom článku denník SME 10. mája 2017, s prípravou nového zákona, týkajúceho sa voľby policajného prezidenta ministerstvá vnútra a spravodlivosti finišujú. „O návrhu zákona, ktorý bude riešiť aj výber policajného prezidenta, vedieme odborné diskusie,“ napísal tlačový odbor vnútra s tým, že verejnosti predstaví až finálnu verziu zákona. Predložiť ho mali podľa spomínaného článku v júni roku 2017. „Skoncovať sa má najmä s tým, že podľa stále platných pravidiel si šéfa polície vyberal sám minister vnútra. Namiesto toho sa ráta s vypočúvaním kandidátov či menovaním víťaza konkurzu vládou.“
Bývalý minister vnútra Robert Kaliňák (SMER-SD) predstavil návrh zmien v polícii a policajnej inšpekcii koaličným partnerom až 6. februára 2018. K podrobnostiam návrhu, ktorý vypracovalo ministerstvo vnútra, sa bývalá ministerka spravodlivosti Lucia Žitňanská vyjadrila nasledovne: „Potrebujem si to podrobne preštudovať, zatiaľ som návrh videla len zbežne, krátko som komunikovala s policajným prezidentom,“ ozrejmila.
Podľa článku teraz.sk by mal návrh zákona priniesť „zmeny, ktoré by mali posilniť nezávislosť polície a policajnej inšpekcie. Policajného prezidenta by už nemal menovať minister vnútra, ale vláda po verejnom vypočutí v parlamentnom výbore. Zmeny čakajú aj policajnú inšpekciu, ktorej šéf sa má dostať z bežného úradníka na úroveň policajného prezidenta a jeho vymenovanie má mať tiež v náplni vláda. Pre trestné činy policajtov by mali byť zriadené špecializované odbory Generálnej prokuratúry, ktoré sa budú zapodievať podozreniami z trestných činov policajtov.“
Dňa 12. apríla 2018 predložil vtedajší minister vnútra Tomáš Drucker do pripomienkového konania návrh zákona, ktorý okrem iného upravuje menovanie a odvolávanie prezidenta PZ. Výber policajného prezidenta by mala mať na starosti odborná komisia so zastúpením z polície, odborov a prokuratúry. Rovnako by sa mali zo zákona stanoviť isté kvalifikačné predpoklady. Komisiou odporučený návrh prejde do vypočutia do výboru NR SR pre obranu a bezpečnosť.
Vymenovanie prezidenta PZ upravuje § 6 zákona č. 171/1993 Z. z. o Policajnom zbore. V súčasnosti "prezidenta Policajného zboru vymenúva a odvoláva vláda na návrh ministra (ministra vnútra, pozn.)". Takisto sa prezident PZ vo svojej funkcii zodpovedá ministrovi.
„OECD za rok 2016 hovorí o tom, že polícia 72% dôvera, Focus z novembra 2016 54% polícia. Vždy je to ale aj zlepšenie o nejakých 10 až 14 percentuálnych bodov s predchádzajúcimi meraniami. Eurobarometer 47% dôveruje, 49 nedôveruje, 4% nevie.“
Podľa štatistiky OECD z roku 2016 (.pdf, s. 4) bola hodnota dôvery v políciu na úrovni 72 %, pričom v roku 2007 táto hodnota predstavovala iba 48 %. Podľa vyjadrenia Agentúry Focus, agentúra uskutočnila v júni 2016 prieskum pre Inštitút pre verejné otázky podľa ktorého v tom období dôvera v políciu bola na úrovni 45 % (.pdf, s. 80). Pravdepodobne z tohto prieskumu čerpal aj portál sudcovia.sk, ktorý v článku z decembra 2016 túto hodnotu neprávne uviedol ako 54 %. Štatistika Eurobarometer z roku 2007 (.pdf, s. 59) uvádza, že polícii dôverovalo iba 38 % ľudí, pričom v roku 2016 47 % (.pdf, s. 48) a v 2017 43 % (.pdf, s. 38) respondentov. Prezident Policajného zboru teda odkazoval na výsledky z roku 2016. Je pravdou, že štatistiky poukazujú na zlepšenie, avšak v prípade prieskumu OECD rozdiel medzi výsledkami z roku 2007 a 2016 predstavuje 24 percentuálnych bodov, u meraní Eurobarometer z roku 2007 a 2016 (na ktorý Gašpar odkazoval) je rozdiel 9 percentuálnych bodov. Napriek nepresnostiam a uvádzania chybnej hodnoty kvôli odkazovaniu na sekundárny zdroj, výrok hodnotíme ako pravdivý.
Na základe dokumentu Government at a Glance 2017 vydávaným organizáciou OECD bola dôvera ľudí v lokálnu políciu v roku 2007 na úrovni 48 %. V roku 2016 až 72 % respondentov odpovedalo, že má dôveru v lokálnu políciu (.pdf, s. 4). Eurobarometer z roku 2007 (.pdf, s. 59) uvádza, že 62 % opýtaných polícii (skôr) nedôverovalo. Zvyšných 38 % polícii dôverovalo, alebo nevedelo na otázku jednoznačne odpovedať. Podľa analýzy z roku 2016 (.pdf, s. 48) polícii dôverovalo 47 %, 49 % respondentov nedôverovalo a 4 % sa nevedelo rozhodnúť. Eurobarometer z roku 2017 (.pdf, s. 38) uvádza, že 43 % respondentov (skôr) dôveruje v políciu, 53 % skôr nie a 4 % sú nerozhodnutí.
Prieskum verejnej mienky, v ktorom sa respondentov medzi inými pýtali aj na dôveru k politickým a spoločenským inštitúciám zorganizoval v roku 2016 aj Inštitút pre verejné otázky v spolupráci s Agentúrou Focus. Podľa publikácie vydanej v roku 2017 Občianska spoločnosť na Slovensku (.pdf) polícii dôverovalo v júni 2016 45 % opýtaných.
„…6 rokov (vo funkcii prezidenta Policajného zboru, pozn.) budem mať, dožijeme 15. mája.“
Na základe údajov zo životopisu Tibora Gašpara dostupného na stránke Ministerstva vnútra SR vo funkcii prezidenta Policajného zboru SR pôsobí od 15. mája 2012, čo k 15. máju 2018 bude naozaj šesť rokov. Výrok preto hodnotíme ako pravdivý.
Ako uviedol premiér Peter Pellegrini, Gašpar by vo funkcii mal skončiť k 31. máju 2018, teda 15. mája 2018 bude vo funkcii šesť rokov. "Dohodli sme sa s pánom prezidentom Policajného zboru (PZ), že aj vzhľadom na aktuálnu situáciu a uvedomujúc si potrebu stabilizovať situáciu a ukľudniť to pnutie, zbaviť políciu toho, aby bola neustále pod tlakom médií a bola spochybňovaná jej činnosť, sme sa dohodli, že na pozícii policajného prezidenta skončí." uviedol Pellegrini.
„…som nominant ministra vnútra za politickú stranu Smer, no každý policajný prezident, aj predo mnou, bol nominant nejakého ministra.“
Tibor Gašpar týmto výrokom poukazuje na fakt, že je mu často vytýkané, že je nominantom bývalého ministra vnútra Roberta Kaliňáka. Podľa zákona NR SR o Policajnom zbore je policajný prezident vždy menovaný ministrom. Tibor Gašpar bol menovaný do funkcie policajného prezidenta v roku 2012 Robertom Kaliňákom, ktorý bol v tom čase ministrom vnútra za stranu SMER-SD. Tento výrok hodnotíme ako pravdivý.
Spomínaný zákon č. 171/1993 Z. z. o Policajnom zbore v § 6 definuje vzťah medzi policajným zborom a ministrom vnútra nasledovne:
"(1) Policajný zbor je podriadený ministrovi.
(3) Prezident Policajného zboru je zodpovedný za výkon svojej funkcie ministrovi. Prezidenta Policajného zboru vymenúva a odvoláva minister."
Ak sa pozrieme na predchádzajúcich prezidentov Policajného zboru (PZ), zistíme, že aj tí boli vždy vymenovaní ministrom vnútra. Napríklad v rokoch 2010-2012 bol prezidentom PZ Jaroslav Spišiak, ktorý bol nominantom vtedajšieho ministra vnútra Daniela Lipšica. V rokoch 2006-2010 zastával tento post Ján Packa, ktorého menoval do funkcie vtedajší minister vnútra Robert Kaliňák.
„…som pracoval aj pod ministrom za KDH, pod ministrom za SDKÚ a teraz pod ministrom za stranu Smer.“
Vladimír Palko, vtedajší minister vnútra za KDH, odvolal 18. mája 2005 Jaroslava Šáteka a vymenoval Tibora Gašpara za riaditeľa Úradu boja proti korupcii Prezídia Policajného zboru Ministerstva vnútra SR. Po odstúpení Vladimíra Palka vo februári 2006 sa ministrom vnútra stal Martin Pado (SDKÚ), pod ktorého vedením zotrval Tibor Gašpar vo vyššie spomínanej funkcii a pôsobil v nej až do roku 2010. V období medzi rokmi 2010 až 2011 pôsobil na Úrade justičnej a kriminálnej polície (ÚJKP) Krajského riaditeľstva PZ v Nitre. Tibor Gašpar vykonáva funkciu policajného prezidenta od 15. mája 2012, kedy bol do tejto funkcie menovaný bývalým ministrom vnútra Robertom Kaliňákom (SMER-SD). Výrok hodnotíme ako pravdivý.
Viac informácií a stručný životopis Tibora Gašpara môžeme nájsť na oficiálnej stránke Ministerstva vnútra SR.
„Ja som prichádzal do vyššej policajnej funkcie v roku 2005 za ministra KDH. Bol to post riaditeľa Úradu boja proti korupcii (…). Tam som pôsobil skoro 5 rokov, aj pod ministrom za SDKÚ a po príchode strany Smer a príchode ministra Kaliňáka (…) jedno funkčné obdobie som strávil aj s ním v tejto pozícii.“
Kariérny životopis Tibora Gašpara zverejnený na stránke Ministerstva vnútra SR disponuje informáciou, že policajný prezident od roku 2005 do roku 2010 pôsobil ako riaditeľ Úradu boja proti korupcii Prezídia PZ MV SR. Pravdivou je aj druhá časť výroku, keďže počas Gašparovej policajnej funkcie boli v úrade traja ministri vnútra SR — Vladimír Palko (KDH), Martin Pado (SDKÚ) a Robert Kaliňák (SMER-SD). Výrok hodnotíme ako pravdivý.
Počas obdobia od 16. októbra 2002 do 8. februára 2006 bol Ministrom vnútra SR Vladimír Palko zo strany KDH, od 8. februára 2006 do 4. júla 2006 pôsobil v tejto funkcii Martin Pado za stranu SDKÚ. Od roku 2006 do 2010 túto funkciu zastával Robert Kaliňák za stranu SMER-SD.
„…máme k tomu normálne nariadenie ministra vnútra, ktoré rieši tú komunikačnú stratégiu a spôsob, akým sa informuje verejnosť.“
Podľa Gašparovho výroku existuje nariadenie ministra vnútra, ktoré stanovuje komunikačnú stratégiu a spôsob informovania verejnosti o vyšetrovaných trestných činov. Podľa slov Gašpara aj v prípade tlačových besied venovaných vyšetrovanej vražde Jána Kuciaka a Martiny Kušnírovej sa riadil týmto nariadením. Nakoľko toto nariadenie nie je verejne dostupné výrok hodnotíme ako neoveriteľný.
27. februára sa konala veľká tlačová beseda Roberta Fica, Roberta Kaliňáka a Tibora Gašpara, kde informovali o vyšetrovaní vraždy Kuciaka a Kušnírovej. Takisto bola ponúknutá suma 1 milión eur za informácie o vražde. Z tejto tlačovej besedy vyplynulo podozrenie, že Robert Fico a Robert Kaliňák sú podrobne informovaní o priebehu vyšetrovania.
Nasledujúci deň po tlačovej besede Jaromír Čižnár zakázal informovanie verejnosti a politikov o vyšetrovaní tejto vraždy. 22. marca Čižnár zrušil tento zákaz a poveril dozorného prokurátora, aby primerane a po dohode s vyšetrovateľským tímom informoval o vyšetrovaní vraždy verejnosť.
Hoci by sa o vražde nemalo informovať, Tibor Gašpar tento zákaz trikrát nedodržal. Raz hovoril o drogovej stope, ktorá sa ukázala ako nepravdivá. Neskôr zavádzal o prítomnosti riaditeľa NAKA – Róberta Krajmera na mieste činu. Naposledy v rozhovore pre Hospodárske noviny povedal, že polícia stíha už iba jedného páchateľa. Táto informácia sa neskôr ukázala ako nepravdivá.
„Ten zákon hovorí o mojej spôsobilosti, bezúhonnosti, psychologickej spôsobilosti, zdravotnej (…).“
Podľa zákona o štátnej službe príslušníkov Policajného zboru člen Policajného zboru SR musí byť bezúhonný, tiež psychologicky a zdravotne spôsobilý. Výrok hodnotíme ako pravdivý.
Prezidenta Policajného zboru vyberá minister vnútra z členov Policajného zboru. Zo zákona č. 73/1998 Z. z. o štátnej službe príslušníkov Policajného zboru vyplýva, že policajtom môže byť štátny občan Slovenskej republiky starší ako 21 rokov, ktorý je okrem iného bezúhonný, spoľahlivý a je zdravotne, telesne a duševne spôsobilý na výkon tejto služby.
V § 6 zákona č. 171/1993 Z. z. o Policajnom zbore je uvedené, že "služby Policajného zboru uvedené v § 4 ods. 1 a 2 riadi prezident Policajného zboru, ak minister neurčí inak". Zákon zároveň hovorí o zodpovednosti prezidenta Policajného zboru voči ministrovi vnútra, ktorý ho vymenúva a odvoláva (§ 6); ďalej o nasadení policajtov v službe osobitného určenia, o ktorom rozhoduje prezident Policajného zboru alebo ním poverená osoba (§ 67) a tiež o právomoci oslobodiť od povinnosti mlčanlivosti, ktorou disponuje okrem ministra vnútra aj prezident Policajného zboru (§ 80).
„Tí ľudia (organizátori protikorupčných pochodov a Za slušné Slovensko, pozn.) … už v čase protikorupčných pochodov, keď som ich pozývali, neprišli.“
Policajný prezident Tibor Gašpar pozval študentov, ktorí organizovali protikorupčné pochody a v súčasnosti sa spolupodieľajú na organizovaní pochodov Za slušné Slovensko, na stretnutie na pôde Prezídia Policajného zboru SR, aby mohli diskutovať k téme boja proti korupcii priamo s vyšetrovateľmi a odborníkmi polície. Tí sa rozhodli tejto akcie nezúčastniť a navrhli zmenu miesta stretnutia. Výrok hodnotíme ako pravdivý.
Gašpar pozval organizátorov protikorupčných pochodov Karolínu Farskú a Dávida Straku na stretnutie verejne aj osobným e-mailom dňa 18. apríla 2017 po tom, presne v deň prvého Veľkého protikorupčného pochodu (Následne sa uskutočnili ešte dva pochody — druhý pochod za uskutočnil 5. júna 2017 a tretí 25. septembra 2017). Termín stretnutia sa mal určiť po spoločnej dohode.
Je nutné dodať, že Karolína Farská a Dávid Straka neodmietli stretnutie s policajným prezidentom kategoricky alebo z principiálnych dôvodov. Gašparovi navrhli zmenu miesta stretnutia a ponúkli mu možnosť zúčastniť sa diskusie so študentmi na pôde Gymnázia Jura Hronca v Bratislave. Termín stretnutia na pôde školy navrhli na 24. prípadne 25. mája 2017. "Nakoľko sa chceme vyhnúť pochybnostiam zo strany verejnosti o obsahu a účele nášho stretnutia, boli by sme vďační, ak by sa uskutočnilo na Gymnáziu Jura Hronca v Bratislave. Našu diskusiu si budú môcť pozrieť aj študenti, ktorí majú záujem dozvedieť sa viac o tom, ako polícia rieši korupciu na Slovensku", uviedli. Policajný prezident Gašpar pozvanie na moderovanú diskusiu odmietol.
„Ja mám tri previerky na PT (stupeň utajenia prísne tajné, pozn.) (…).“
Národný bezpečnostný úrad sa z dôvodu zákonnej prekážky ku konkrétnym bezpečnostným previerkam nevyjadruje.
Z tohto dôvodu sa nedá určiť, koľko bezpečnostných previerok akého stupňa absolvoval Tibor Gašpar. Výrok preto hodnotíme ako neoveriteľný.
Vykonanie bezpečnostnej previerky fyzických osôb I. stupňa zabezpečuje tzv. vedúci. Kto všetko sa považuje za vedúceho je upravené v § 8 Zákona č. 215/2004 Z. z. o ochrane utajovaných skutočností. „NBÚ vykonáva bezpečnostné previerky II. III. a IV. stupňa (Dôverné, Tajné, Prísne tajné). V rámci bezpečnostnej previerky fyzickej osoby úrad získava informácie potrebné k vyhodnoteniu bezpečnostných rizík a posúdeniu, či navrhovaná osoba spĺňa zákonné predpoklady pre získanie osvedčenia na oboznamovanie sa s utajovanými skutočnosťami, najmä či je bezúhonná, bezpečnostne spoľahlivá a svojím správaním zaručuje, že zabezpečí ochranu utajovaných skutočností. Zoznam utajovaných skutočností Národného bezpečnostného úradu bol ustanovený podľa § 8 ods. 2 písm. a) zákona o ochrane utajovaných skutočností a v súlade s nariadením vlády Slovenskej republiky č. 216/2004 Z. z.“
§ 42 spomínaného zákona stanovuje aj povinnosť vedenia evidencie bezpečnostných previerok:
"(1) Úrad vedie evidencie oprávnených osôb pre stupeň utajenia Prísne tajné, Tajné a Dôverné a evidenciu osôb, ktorým toto oprávnenie zaniklo; to sa nevzťahuje na oprávnené osoby, ktoré sú alebo boli príslušníkmi alebo zamestnancami Slovenskej informačnej služby, Vojenského spravodajstva alebo príslušníkmi, alebo zamestnancami Policajného zboru plniacimi úlohy kriminálneho spravodajstva a sú vedené v ich evidenciách.
(3) Evidencia oprávnených osôb, ktorým zaniklo oprávnenie oboznamovať sa s utajovanými skutočnosťami stupňa utajenia Prísne tajné a Tajné, sa vedie 20 rokov po zániku tohto oprávnenia."
„…verejný prísľub som dal, takže na základe takéhoto rozhovoru a dohody som hneď na druhý deň, (…), žiadosť o uvoľnenie z funkcie som dal hneď na druhý deň, ako som prisľúbil verejne.“
Dňa 17. apríla 2018 oznámil premiér a dočasný minister vnútra Peter Pellegrini, že policajný prezident Tibor Gašpar vo svojej funkcii skončí po ich vzájomnej dohode. Gašpar zároveň prisľúbil, že o uvoľnenie z funkcie požiada na druhý deň, t.j. v stredu. Tento verejný sľub Gašpar splnil. Ako informovalo policajné prezídium, "Prezident Policajného zboru Tibor Gašpar dnes (18. apríl 2018, pozn.) podal žiadosť o uvoľnenie z funkcie". Na tlačovej besede z 18. apríla 2018 sa Gašpar vyjadril, že dúfa, že jeho odchod "konečne prispeje k tomu, aby mohol policajný zbor skutočne fungovať bez atakov a bez toho, čo (…) je politizácia a čo malo značný dopad na to, v akej klíme sa v policajnom zbore pracuje". Od svojho odstúpenia si sľubuje upokojenie situácie. Gašpar skončí vo funkcii najneskôr 31. mája tohto roku. Výrok teda hodnotíme ako pravdivý.
„…nemáme prvého viceprezidenta, druhý viceprezident bol vážne chorý v tomto období (…).“
V súčasnosti Slovensko nemá prvého viceprezidenta Policajného zboru. Jaroslav Málik z funkcie odišiel 12. marca 2018 na vlastnú žiadosť. K zdravotnému stavu ani jedného z dvoch ostatných viceprezidentov Policajného zboru (Ľubomír Ábel, Martin Krčmárik) zatiaľ neposkytlo Prezídium Policajného zboru žiadne stanovisko, výrok preto hodnotíme ako neoveriteľný.
Dňa 12. marca 2018 skončil vo funkcii prvého viceprezidenta Policajného zboru Jaroslav Málik, ktorý bol vo funkcii od júna 2016. „Na základe vlastnej žiadosti, ktorú inicioval ešte v decembri 2017, bol personálnym rozkazom ministra vnútra Slovenskej republiky dňa 12. marca 2018 prevedený plk. JUDr. Jaroslav Málik z funkcie 1. viceprezidenta Policajného zboru na úrad medzinárodnej policajnej spolupráce Prezídia Policajného zboru na prípravu na vyslanie do zahraničia,“ uviedol hovorca policajného prezídia. Funkcia 1. viceprezidenta Policajného zboru v súčasnosti teda nie je obsadená.
„…podozrení pri čerpaní eurofondov, ktoré sa mimochodom ako trestný čin vyšetrujú práve len na protikorupčnej jednotke.“
Gašpar v tomto výroku tvrdí, že podozrenie pri čerpaní eurofondov je vyšetrované protikorupčnou jednotkou. Podľa informácií na webovej stránke Ministerstva vnútra SR je protikorupčná jednotka zodpovedná za vyšetrovanie trestných činov, akými sú aj podozrenia pri čerpaní eurofondov. Poškodzovanie finančných záujmov Európskej únie je bližšie špecifikované v Trestnom zákone v § 261 až § 263. Výrok hodnotíme ako pravdivý.
Na základe Trestného zákona národná protikorupčná jednotka vyšetruje trestné činy korupcie. Taktiež národná protikorupčná jednotka odhaľuje a vyšetruje trestné činy, ktoré poškodzujú finančne záujmy Európskych spoločenstiev. Podľa § 266 Trestného zákona sa protikorupčná jednotka zaoberá aj trestnými činmi machinácie pri verejnom obstarávaní.
Národná protikorupčná jednotka je výkonným pracoviskom Národnej kriminálnej agentúry (NAKA). Vyšetrovala podozrenia pri čerpaní eurofondov Ministerstva školstva a pracuje aj na prípade pridelených agrodotácií na východnom Slovensku. V prípade podozrenia pri podvodoch s eurodotáciami v poľnohospodárstve začal vyšetrovanie na Slovensku aj Európsky úrad pre boj proti podvodom OLAF.
„…je tu prieskum, výskum európskych hodnôt, robil ho Sociologický ústav SAV 18. decembra (2017, pozn.) s tým, že tu má polícia, mimochodom dôveru 54% a keď sme pri tej tlači a médiách, tak tu je 39%.“
Tibor Gašpar poukazuje na výskum, ktorý je vykonávaný Sociologickým ústavom Slovenskej akadémie vied, kde jedna kategória zahŕňa dôveru k vybraným inštitúciám. V roku 2017 39 % obyvateľov dôverovalo tlači, zatiaľ čo 54 % dôverovalo polícii. Gašpar správne uviedol údaje prieskumu ako aj dátum vydania výskumu, preto hodnotíme výrok ako pravdivý.
Výskum európskych hodnôt sa uskutočňuje v deväťročných cykloch a skúma kontinuitu a zmeny v hodnotách viažúcich sa k najdôležitejším oblastiam ľudského života. Výsledky posledného výskumu boli publikované 18. decembra 2017.
V kategórii „Dôvera k vybraným inštitúciám“ sa respondenti vyjadrujú, či dôverujú vybraným inštitúciám. Tlači v roku 2017 dôverovalo 39 % respondentov, zatiaľ čo v roku 2008 to bolo okolo 34 %. Polícii v roku 2017, dôverovalo 54 % respondentov.
„…jeden prieskum, ktorý hovoril o tom, že ako sa žije, tuším 129 krajín sa hodnotilo, kde Slovensko vyšlo na 30. mieste z hľadiska všetkých ukazovateľov, ktoré sa v tom merajú a čo sa týka osobnej bezpečnosti, občania povedali, že sme ako krajina, ktorá je na 18-tom mieste.“
Prieskum, na ktorý sa Tibor Gašpar odvoláva, je Index spoločenského rozvoja 2017 (.pdf, s. 4), v ktorom sa Slovensko zo 128 porovnávaných krajín umiestnilo na 30. mieste z hľadiska všetkých ukazovateľov. „Rebríček na základe údajov o stave spoločenského a ekonomického rozvoja a úrovne životného prostredia každoročne zostavuje spoločnosť Deloitte a nezisková organizácia Social Progress Imperative…celkovo Index spoločenského rozvoja hodnotí až 50 kategórií.“ Z hľadiska osobnej bezpečnosti skončilo Slovensko na 18. mieste. Výrok hodnotíme ako pravdivý.
Index spoločenského rozvoja meria kvalitu života v jednotlivých krajinách sveta na základe troch kategórii: základné ľudské potreby, základy blahobytu a príležitosti. Pod každú základnú kategóriu patrí viacero ďalších ukazovateľov, ktoré majú vplyv na konečné hodnotenie. Na základe indexu sa každý ukazovateľ hodnotí na stupnici od 0 do 100. Pri vyhodnocovaní osobnej bezpečnosti sa skúmali ukazovatele: miera vrážd, miera násilných činov, vnímaná kriminalita, politický teror a úmrtnosť pri dopravných nehodách.
Z krajín V4 sa v prieskume umiestnilo lepšie iba Česko, ktoré v celkovom hodnotení skončilo na 22. mieste. Poľsko sa umiestnilo na 32. a Maďarsko na 37. mieste. Zo susediacich krajín v prieskume najlepšie vyšlo Rakúsko, ktoré dosiahlo 14. miesto.
Výsledky prieskumu v ktorom sa najlepšie umiestnilo Dánsko komentoval Marián Hudák, vedúci partner Deloitte na Slovensku nasledovne: „Slovensko je na tom veľmi dobre z hľadiska základných ľudských potrieb, ako je výživa, hygiena, prístup k pitnej vode a prístrešiu. V porovnaní s inými krajinami sme na tom vynikajúco aj z hľadiska osobnej bezpečnosti alebo prístupu k informáciám…katastrofálne však Slovensko dopadlo z pohľadu hodnotenia tolerancie voči minoritám (124. miesto), diskriminácie a násilia voči minoritám (62. miesto) a tolerancii voči homosexuálom (52. miesto).“
„…všetkých policajtov na Slovensku. Tých 23-tisíc, ktorých ja riadim alebo spolu s ďalšími funkcionármi.“
Vo svojom výroku Tibor Gašpar tvrdí, že na Slovensku je celkovo 23-tisíc policajtov. Na základe štatistiky z Eurostatu (.xlsx, Tab 11) a Uznesenia vlády SR k návrhu rozpočtu verejnej správy na roky 2018 až 2020 (.doc, s. 6) je zrejmé, že počet policajtov sa pohybuje okolo hodnoty, ktorú uvádza Gašpar. Tento výrok hodnotíme ako pravdivý.
Uznesenie vlády k návrhu rozpočtu verejnej správy na roky 2018 až 2020 konkretizuje systematizáciu policajtov v štátnej službe na rok 2018 (.rtx, s. 6). Podľa nej by pod ministerstvo vnútra malo patriť 24 167 policajtov. Podľa staršieho Uznesenia vlády č.544 zo 7. októbra 2015 k návrhu rozpočtu verejnej správy na roky 2016 až 2018 v roku 2016 malo pod ministerstvo vnútra patriť 23 047 policajtov.
Podľa článku Denníka N publikovaného 3. januára 2017 sa v roku 2016 podarilo obsadiť 97 % z plánovaného počtu 23 047 policajtov. Článok hovorí aj to, že ku koncu roka 2016 malo byť na Slovensku 24 167 policajtov, ale reálne bolo obsadených približne 92 % z plánovaného počtu.
Na základe dát z Eurostatu pôsobilo v roku 2015 na Slovensku 22 401 policajtov, pričom sa ich počet od roku 2013 mierne znížil. V roku 2016 sa počet tabuľkových miest pre policajtov navýšil o ďalších 1120, avšak ich reálny počet sa zvýšil len minimálne.
„V roku 2012, keď som nastupoval, 90 tisíc trestných činov, zaokrúhľujem. V roku 2017, keď sme uzavreli rok, 66 tisíc, to je o 24 tisíc trestných činov menej. Objasnenosť z 53% na dnešných skoro 60%.“
Štatistiky kriminality v Slovenskej republike za rok 2012 ukazujú, že celková kriminalita sa v tom období pohybovala na úrovni 90 035 (.xml). V roku 2017 bolo celkovo spáchaných už len 66 215 trestných činov. Spomínané štatistiky vykazujú aj percentuálnu objasnenosť trestných činov — v roku 2012 to bolo 53 % a v roku 2017 58,67 %. Výrok preto hodnotíme ako pravdivý.
Ministerstvo vnútra SR na svojej webovej stránke každoročne uverejňuje štatistiky týkajúce sa trestných činov za jednotlivý rok. V roku 2012 bolo v SR spáchaných celkovo 90 035 trestných činov všetkých druhov, čo korešponduje s údajom, ktorý vo svojom výroku vyslovil Tibor Gašpar. V roku 2017 bolo toto číslo o 23 820 trestných činov nižšie, keďže za tento rok bolo v rámci krajiny spáchaných už len 66 215 trestných činov. Zlepšila sa aj objasnenosť prípadov, keďže v roku 2012 bolo objasnených celkovo 47 883 prípadov (53%) a v roku 2017 38 848 prípadov (58,67 %).
V roku 2017 zaznamenala polícia 6132 prípadov násilnej trestnej činnosti. Objasnenosť bola v tomto prípade na úrovni 76,22 %. Vrážd bolo 57, objasnených bolo 39. V štatistike majetkovej trestnej činnosti v rámci minulého roka je evidovaných 25 154 prípadov s 41,64 % objasnenosťou. Polícia zaznamenala v uplynulom roku 5734 prípadov skrátenia dane a poplatkov, z toho 4082 sa im podarilo vyriešiť. Ide tak o objasnenosť 71,19 %. Z celkového počtu 10 615 obetí trestnej činnosti bolo 51,23 % mužov a 48,77 % žien. Z 42 911 páchateľov bolo 83,51 % mužov a 16,49 % žien.
„…čísla ku poškodzovaniu finančných zámerov európskych spoločenstiev, to je taká dobrá téma dnes, kedy sa hovorí o tých podvodoch v eurofondoch. V roku 2017 NAKA obvinila 92 osôb za tento trestný čin. To je útvar, kde sa tento trestný čin vyšetruje. Čiže nie na iných útvaroch. A objemovo tam išlo 4,5 milióna eur. V roku 2010 to bolo napríklad len 856 tisíc eur, čo sa stíhalo v trestných veciach.“
Gašpar správne uvádza výšku škôd spôsobených v trestnom čine poškodzovania finančných zámerov Európskych spoločenstiev za rok 2010. Informácie o činnosti Národnej kriminálnej agentúry za rok 2017 nie sú nateraz dostupné, výrok preto hodnotíme ako neoveriteľný.
Národná kriminálna agentúra (NAKA), konkrétne Národná protikorupčná jednotka (NPKJ), je útvar, ktorý vyšetruje poškodzovanie finančných zámerov Európskych spoločenstiev. Štatistiky o trestnej činnosti v tomto odvetví sú uverejnené v jednotlivých výročných správach o činnosti za roky 2012, 2013, 2014, 2015 a 2016. Podľa informácií o činnosti Národnej kriminálnej agentúry za rok 2016 bolo v hodnotenom období začaté trestné stíhanie za trestné činy poškodzovania finančných záujmov Európskych spoločenstiev v 55 prípadoch, pričom bola zdokumentovaná celková škoda vo výške 5 519 274 eur (.pdf, s. 27-28).
Z informácií o činnosti Úradu boja proti korupcii z roku 2010, ktorý vyšetroval trestné činy poškodzovania finančných zámerov Európskych spoločenstiev pred vznikom Národnej kriminálnej agentúry vyplýva, že celková výška spôsobenej škody bola za rok 2010 vyčíslená na sumu 856 432 eur (.pdf, s. 20).
„My sme po mojom príchode zriadili Národnú kriminálnu agentúru, (…).“
Prezident Policajného zboru T. Gašpar bol vymenovaný do funkcie dňa 15. mája 2012. Spoločným cieľom ministra vnútra R. Kaliňáka a nového prezidenta Policajného zboru T. Gašpara sa stalo zlúčenie Úradu boja proti organizovanej kriminalite a Úradu boja proti korupcii do jednej inštitúcie. Národná kriminálna agentúra (NAKA) ako organizačná zložka Prezídia Policajného zboru vznikla 1. decembra 2012. Dôvodnosť jej vzniku spočívala v zvýšení efektivity služobnej činnosti na úseku boja proti trestnej činnosti, ktorá svojím charakterom predstavuje najzávažnejšie formy trestných deliktov. Výrok hodnotíme ako pravdivý.
„Štrukturovali sme obvodné oddelenia, zrovnoprávnili sme a spravodlivosti nastavili riadiace príplatky, ale aj minimálne počty na obvodnom oddelení (…).“
Tibor Gašpar hovorí o zmenách v Policajnom zbore (PZ), ktoré sa udiali počas jeho pôsobenia ako prezidenta PZ. Od jeho nástupu do funkcie sa mala zmeniť štruktúra obvodných oddelení PZ, nanovo nastaviť systém príplatkov a zmeniť minimálny počet policajtov na obvodných oddeleniach. Kvôli nedostatku informácií prístupných pre verejnosť hodnotíme tento výrok ako neoveriteľný.
Na stránke PZ SR sme nemohli nájsť žiadnu správu alebo vyhlášku, ktorá by hovorila o zmenách, ktoré uvádza Tibor Gašpar, preto pri analýze vychádzame hlavne z článkov z médií.
Na základe článku denníka Pravda bola už v roku 2013 plánovaná reorganizácia policajného zboru. Mali byť posilnené najmä oblasti, kde je vysoká kriminalita. Naopak, v okresoch s nízkou kriminalitou sa počet zamestnancov mal znížiť, v niektorých prípadoch sa hovorilo aj o možnom úplnom zrušení policajnej stanice. Policajný prezident Tibor Gašpar sa v tom čase vyjadril, že policajti nebudú prerozdelení len medzi regióny, ale taktiež aj medzi jednotlivé služby. Najvýraznejšia zmena sa mala týkať východného Slovenska. Policajný zbor sa pritom výrazne reorganizoval už pred vstupom Slovenska do EÚ (.rtx).
V roku 2013, Tibor Gašpar zaviedol nový spôsob hodnotenia policajtov, ktorý ovplyvňuje odmeňovanie. Podľa nového spôsobu hodnotenia je policajt hodnotený na základe troch faktorov. Najvyššiu váhu má výkon služby, ktorý tvorí 60%, ďalšie dva faktory sú znalosť zákonov a dodržiavanie služobnej disciplíny, každý z nich má váhu 20%. Tieto kritéria sa ale líšia podľa regiónu. Rovnako môže byť toto hodnotenie ovplyvnené samotným občanom, ktorý môže podávať sťažnosti za neetické, nemorálne alebo nezákonne správanie policajta.
V auguste 2017 došlo k zvyšovaniu platov policajtov. Navýšenie zasiahlo predovšetkým začínajúcich policajtov. Vtedajší nástupný plat policajta bol 520 eur. Ministerstvo nekonkretizovalo presnú sumu navýšenia, ale policajný odborár Magdoško tvrdil, že sa jedná o sumu približne 100 eur. Okrem začínajúcich policajtov navýšenie zasiahlo aj väčšinu ostatných policajtov, ktorí k dodatku ku kolektívnej zmluve dostali osobný príplatok zvýšený o 50 eur. Toto navýšenie malo byť financované z úspor, ktoré priniesla ministerstvu vnútra reforma ESO a úprava sociálneho zabezpečenia policajtov.
Nepodarilo sa nám vyhľadať žiadne nariadenie z čias Gašparovho pôsobenia, ktoré by hovorilo o minimálnom počte policajtov na obvodnom oddelení policajného zboru. Avšak počet policajtov sa pri Gašparovi zvýšil. V decembri 2015 vláda odsúhlasila posilnenie policajného zboru na nasledujúce tri roky o 2500 miest. V novembri 2015 sa takisto odsúhlasilo vytvorenie 300 nových tabuľkových miest na zahraničné misie policajného zboru. Z týchto 300 nových miest bolo 100 miest navýšených na úrade hraničnej cudzineckej polície a ďalších 200 bolo rozdelených. Takto sa zvýšili počty policajtov na obvodných oddeleniach, ktoré sú na hraniciach Slovenska s Maďarskom, Českom a Poľskom.
„… za Národnú kriminálnu agentúru, lebo som v predchádzajúcom rozhovore započul, že robíme len drobnú kriminalitu a polícia nerieši závažné kauzy. No bolo na NAKA obvinených za existenciu 5 rokov, potom, čo sme ju zriadili v roku 2012, 5264 osôb.“
Národná kriminálna agentúra (NAKA) ako organizačná zložka Prezídia Policajného zboru vznikla 1. decembra 2012. O svojej činnosti informuje prostredníctvom výročných správ. Podľa týchto správ bolo za existencie NAKA od roku 2012 do 2016 obvinených celkovo 5426 osôb. Napriek odchýlke v počte osôb hodnotíme výrok ako pravdivý.
V roku 2012 od svojho vzniku NAKA trestne stíhala 271 osôb (.pdf, s. 6). V roku 2013 bolo trestne stíhaných 998 a väzobne stíhaných 268 osôb (.pdf, s. 8-9). Za rok 2014 bolo registrovaných 1213 trestne a 303 väzobne stíhaných osôb (.pdf, s. 5). Počas roku 2015 NAKA trestne stíhala 1038 osôb. Vo väzbe bolo stíhaných 258 osôb (.pdf, s. 3). Za rok 2016 bolo trestne stíhaných 864 a väzobne stíhaných 213 osôb (.pdf, s. 3). Celkovo teda NAKA stíhala 5426 osôb.

References: § 10
 § 6
 § 6
 § 6
 § 4
 § 8
 § 8

§ 42
 § 261
 § 263
 § 266